शिमला। एचपी यूनिवर्सिटी के यूआईआईटी विभाग में चल रहा कंप्यूटर साइंस इंजीनियरिंग कोर्स सवालों के घेरे में आ गया है। इस कोर्स को शुरू किए हुए चार वर्ष हो रहे है, जबकि अभी तक इसको मान्यता नहीं मिली है।
कोर्स को ऑल इंडिया काउंसिल आफ टेक्निकल एजुकेशन (एआईसीटीई) से मान्यता मिलती है। विवि प्रशासन की ओर से अभी तक यह मान्यता नहीं ली गई है। अागामी जून माह में एक बैच के छात्रों की डिग्री पूरी हो रही है, ऐसे में जॉब के लिए यह कोर्स मान्य होगा भी या नहीं। इस पर सवाल खड़े हो रहे है। दूसरी अोर यूआईआईटी विभाग का कहना है कि एचपीयू यूजीसी से मान्यता प्राप्त है, ऐसे में कोर्स के लिए मान्यता कभी भी ली जा सकती है। विभाग मान रहा है कि अभी तक उन्होंने इस कोर्स की मान्यता नहीं ली है, जल्द ही इसके लिए प्रयास किया जाएगा। छात्र संगठन एबीवीपी ने इस मामले पर प्रशासन को कटघरे में खड़ा किया है। संगठन का आरोप है कि बिना मान्यता प्राप्त कोर्स को विभाग की ओर से कैसे शुरू किया गया।
फीस के लिए तो नहीं...
छात्र संगठन एबीवीपी ने यूआईआईटी विभाग द्वारा कोर्स चलाने पर सवाल खड़े किए है। विवि कैंपस अध्यक्ष गौरव अत्री का कहना है कि विवि प्रशासन ने यह कोर्स छात्रों से फीस वसूलने के लिए चलाया है। भारी भरकम फीस तो छात्रों से ले ली, लेकिन अब मान्यता के लिए विवि प्रशासन कोई प्रयास नहीं कर रहा है। प्रशासन की इस तरह की कार्यप्रणाली के कारण छात्रों का भविष्य अधर में लटका नजर आ रहा है। उनका कहना है कि मंगलवार को यूआईअाईटी के विभागाध्यक्ष का घेराव किया जाएगा।
यहां समझें, पूरा मामला
एचपी यूनिवर्सिटी के यूआईआईटी विभाग की ओर से कंप्यूटर साइंस इंजीनियरिंग (सीएसई) काे शुरू किया गया है। चार वर्ष पहले विवि ने इस कोर्स को शुरू किया। इसमें अभी तक तीन बैच बैठ चुके है। एक बैच में लगभग 60 छात्र बैठते हैं। पहले बैच का छठे सेमेस्टर की परीक्षा जून में होनी है, इसके बाद इनकी इंटर्नशिप होनी है। कैंपस में प्लेसमेंट के लिए उसके बाद कंपनियां आएगी। ऐसे में इस कोर्स को पूरा कर चुके छात्रों की कैंपस प्लेसमेंट होगी। जब इन छात्रों से कंपनियां कोर्स की मान्यता के बारे में पूछेगी तो उन्हें दिक्कतें आ सकती है। क्योंकि एआईसीटीई की ओर से अभी तक इस कोर्स को मान्यता नहीं मिली है। विवि की ओर से कोर्स को मान्यता देने के लिए आवेदन ही नहीं किया गया है।
दाे लाख से अधिक फीस
छात्रों से इस कोर्स को करने के लिए लगभग 256148 रुपए फीस ली जा रही है। चार वर्षीय कोर्स के लिए इतनी भारी भरकम फीस तो विवि ने ले ली, लेकिन कोर्स का क्या भविष्य है। इस बारे में अभी तक कुछ नहीं सोचा है। ऐसे में सवाल उठ रहा है कि विवि प्रशासन की ओर से छात्रों से इतनी अधिक फीस किस आधार पर ली, जबकि कोर्स को मान्यता ही नहीं है।
यूआईआईटी के निदेशक प्रो. मनू सूद से सीधी बात
प्रश्न: सीएसई कोर्स को बिना मान्यता के कैसे चलाया जा रहा है।
उत्तर: एचपी यूनिवर्सिटी यूजीसी से मान्यता प्राप्त है। ऐसे में हम कोई भी कोर्स चला सकते हैं। यह सवाल कहां से आ गया है कि इस कोर्स की हम मान्यता नहीं लेंगे।
प्रश्न: मान्यता लेने में कितना समय लगेगा, छात्रों को कोई नुकसान तो नहीं होगा।
उत्तर: मान्यता लेने के लिए अभी दो से तीन वर्ष लग सकते हैं। छात्रों को किसी तरह का नुकसान नहीं होगा। यूनिवर्सिटी मान्यता प्राप्त है तो कोर्स के लिए मान्यता जल्द ले लेेंगे।
प्रश्न: कोर्स की मान्यता के लिए क्या जरूरी है।
उत्तर: हम डाटा एकत्रित कर रहे है, इसमें समय लगता है। कोर्स के लिए मान्यता लेना अनिवार्य है।
प्रश्न: अभी तक मान्यता क्यों नहीं ली।
उत्तर: देखिए, एकदम से मान्यता नहीं मिलती है। इसके लिए समय लगता है। एचपीयू के जितने भी कोर्स चले हुए है, उस पर अभी तक कोई सवाल नहीं उठे है। छात्रों को कोई दिक्कत नहीं आएगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva